Document ID: 32000D0275

Odločba Komisije
z dne 21. marca 2000
o ekvivalentnostih med določenimi kategorijami vozniških dovoljenj
(notificirano pod dokumentno številko C(2000) 511)
(Besedilo velja za EGP)
(2000/275/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/439/EGS z dne 29. julija 1991 o vozniških dovoljenjih [1], kot je bila nazadnje spremenjena z Direktivo 97/26/ES [2], in še zlasti člena 1(2) in prvega odstavka člena 10 Direktive,
ob upoštevanju naslednjega:
(1) Direktiva 91/439/EGS določa, da morajo biti vsa vozniška dovoljenja, ki so jih izdale države članice, vključno s tistimi, ki so bila izdana pred prenosom te direktive v nacionalno zakonodajo, medsebojno priznana.
(2) Načelo vzajemnega priznavanja vozniških dovoljenj vključuje popolno priznanje vseh pravic, ki so bile imetniku dovoljenja podeljene v skladu s takrat veljavnimi nacionalnimi predpisi.
(3) Direktiva 91/439/EGS določa, da morajo države članice vzpostaviti ekvivalentnosti med kategorijami vozniških dovoljenj, ki so bila izdana pred izvajanjem te direktive, in tistimi, ki so opredeljene v njenem členu 3. Za te ekvivalentnosti je potrebno soglasje Komisije v pravno zavezujoči obliki -
SPREJELA NASLEDNJO ODLOČBO:
Člen 1
Ta odločba se nanaša na vsa veljavna vozniška dovoljenja, izdana v državah članicah, ki so še v uporabi.
Člen 2
Tabele ekvivalentnosti med kategorijami vozniških dovoljenj, ki so bila izdana v državah članicah pred izvajanjem Direktive 91/439/EGS, in usklajenimi kategorijami, kot so določene v členu 3 Direktive 91/439/EGS, so določene v Prilogi k tej odločbi.
Člen 3
1. Kategorije vozniških dovoljenj, ki so bila izdana pred izvajanjem Direktive 91/439/EGS, imetniku dovoljujejo, da brez omejitev upravlja vozila ustreznih kategorij, kot so opisane v tabelah v Prilogi k tej odločbi, razen če ni za zadevno pravico določeno drugače.
2. Kode, ki navajajo omejitev ustreznih pravic v tabelah, so usklajene kode Skupnosti, kot so opredeljene v členu 7(a) Direktive 91/439/EGS.
3. Ob zamenjavi vozniškega dovoljenja z vzorcem vozniškega dovoljenja Skupnosti, kot je opisano v prilogah I in I(a) k Direktivi 91/439/EGS v skladu s členom 8(1) te direktive, se priznajo ekvivalentne pravice, kot je opisano v Prilogi k tej odločbi.
Člen 4
Ta odločba je naslovljena na države članice.
V Bruslju, 1. marca 2000

Labels: 8
18
15